
Et stort skritt

Oversatt av Lena M. Bakke

MINISERIE: SØTT SOM SYNDEN


Syv arvtakere, syv synder. Etter at slektens overhode tapte en formue, tvinges de syv arvingene å leve med sviket hans, om de ikke går i kjelleren på grunn av fortiden. Nå gjelder det å ikke falle for fristelser … Dette er del seks i miniserien Søtt som synden. 

Cat Schield er en prisvinnende forfatter av kjærlighetsromaner for Mills & Boon Desire. Hun liker livlige heltinner og helter til å besvime av. Selv om karakterene hennes bor verden over, bor Cat i Minnestota med datteren, to skravlesyke burmeserkatter og en morsom dobermann. Når hun ikke skriver eller går tur med hunden, leter hun etter den perfekte cocktailen eller drar på besøk til venner og familie.


Til mine Søtt som synden-søstre:

Naima Simone, Karen Booth, Yahrah St. John, Jules Bennett, Joss Wood og Janice Maynard 


1

For seks uker siden

Oliver Lowell stirret sint på det ene ordet nederst på bursdagskortet. Snart. Ingen signatur. Ikke noe ’beklager at jeg gikk glipp av bursdagen din’. Bare et ord som vekket alle demoner Oliver hadde nedkjempet de åtte årene han hadde vært rusfri.

Snart? Hva slags beskjed var det? En trussel? Et løfte?

Alt som minnet om faren gjorde ham uvel, så det skjedde også da han fikk en dyr fiskestang i gave. Altfor mange ganger hadde Vernon Lowell lovet en fisketur, men så ble han opptatt med viktigere ting. Var det rart at innen Oliver begynte på videregående, hadde forholdet mellom faren og yngstesønnen blitt så dårlig at de ikke kunne være i samme rom uten å krangle?

Oliver slengte fra seg kortet, grep kameraet og satte kursen ut på Manhattan denne varme septemberettermiddagen. Der ble han stående rasende, uten anelse om hvor han skulle dra.

Åtte år tidligere ville han ha oppsøkt yndlingslangeren og kjøpt noe for å dempe raseriet. Glemsel hadde vært hans beste venn den gangen, den beste måten å håndtere avskyen og selvforakten som ikke engang den profesjonelle suksessen kunne overvinne. Han hadde vært tidlig i tjueårene, enten høy eller i fritt fall, og brydde seg aldri om hvordan oppførselen påvirket alle rundt ham. Og så kom dagen da han bestemte seg for å slutte med den skadelige livsførselen. Rusfriheten hadde ikke gjort ting noe lettere. Faktisk hadde livet blitt mye verre da han måtte takle følgene av handlingene sine. Konsekvenser han fortsatt slet med hver dag, i møte med negative holdninger og konstant fristelse.

Så da føttene endelig begynte å bevege seg, gikk han mot Soho Grand Hotel. Han ville minne seg selv på at han hadde kontroll på avhengigheten og ikke motsatt.

Klokken seks på kvelden var baren nesten full, og Oliver fant det eneste ledige bordet nær inngangen. En servitør hilste på ham med navn. Selv om Oliver aldri drakk alkohol, bestilte han en whisky i stedet for det vanlige sodavannet med lime, og servitørens overraskelse var irriterende. Han testet ikke ofte selvkontrollen slik.

Raseriet som hadde dempet seg på spaserturen hit, blusset opp igjen. Følelsen var noe destruktivt og levende som stjal all energi og fokus. Det var kilden til alle dårlige valg han hadde tatt.

Mens han ventet på drinken, gled Olivers blikk gjennom baren, på desperat søken etter noe som kunne forstyrre den velkjente trangen etter nummenheten som dop og alkohol ga ham. Da han ble rusfri, hadde han fortsatt slitt med raseriet som alltid sydet under overflaten. I begynnelsen hadde han fortsatt slitt med de mørkere følelsene, han hadde fortsatt trengt virkelighetsflukten. Ettersom smertestillende medikamenter ikke lenger var en mulighet, hadde han funnet en annen type avhengighet. Korte møter med anonyme kvinner, for et raskt og rått ligg, på tilfeldige hotellrom, toaletter eller til og med i bakgater, hadde virket som den perfekte kuren. Men allikevel følte han seg bare tom etter slike flyktige møter.

Så han øste all energien sin inn i noe positivt og helbredende. Noe som stimulerte fantasien og tillot ham å vokse til en verdenskjent kunstner. Fotografering.

Da servitøren plasserte whiskyen foran Oliver, merket han det knapt. Oppmerksomheten hans var rettet mot paret som akkurat hadde passert ham. Mer spesifikt var det den slanke, elegante kvinnen med sobelfarget hår, oppsatt i en lav topp, som fanget interessen hans. Hun så ut som en modell ikledd svarte, ettersittende jeans, en trang svart topp og lett bomberjakke. Med de høyhælte ankelstøvlettene var hun over en åtti høy, flere centimeter høyere enn partneren, noe som måtte terge mannens ego, slik som han skubbet henne mot en barstol.

Oliver reiste bust. Hvorfor kastet en så sofistikert og elegant kvinne bort tiden på en bølle? Mens blikket hans gled over det glinsende svarte håret og de mandelformede øynene, som tilsa at hun stammet fra Filippinene, grep hånden hans automatisk etter kameraet i vesken ved siden av ham. Det var ikke høflighet som hindret ham i å rette linsen mot kvinnen, men noe annet.

Han hadde begynt å fotografere på videregående, hadde observert folk og fanget essensen deres med kameraet. Da han ble profesjonell, hadde han vunnet ære og berømmelse med bildene sine, men det så han mer som karriereprestasjoner enn personlige seire.

Kvinnen ga ham lyst til å verdsette henne på nært hold, uten kameraet mellom dem. Han ville absorbere henne med fingrene og drikke henne med leppene. Ville lukke øynene og lytte til rytmen i stemmen hennes. Men inntil videre lente Oliver seg tilbake og fulgte med på alle bevegelsene hennes.

Hun satt der uten å snakke, med blikket stivt festet på cocktailen mannen hadde bestilt til henne, men grep aldri etter martiniglasset. Mannen derimot slengte raskt i seg to drinker, og for hver av dem ble han enda mer uhøflig. Han sølte med den tredje drinken da han veivet med glasset, men kvinnen var som hugget i stein. Til tross for tausheten, merket Oliver allikevel at hun ikke var kuet. Raseri, ikke frykt, fikk henne til å gripe hardt om vesken i fanget.

Oliver ønsket at han hadde vært nær nok til å høre samtalen. Hun hadde ingen ringer på fingrene, så forholdet deres var ikke permanent, og det var overraskende hvor mye det gledet ham. Men så ble Oliver rasende da fyren klasket drinken i baren så væsken sprutet på henne. Han ba ikke engang om unnskyldning, i stedet reiste han seg og kom med enda et ultimatum mens hun begynte å tørke jeansene sine med en serviett. Hun studerte ham alvorlig et par sekunder før hun ristet på hodet. Dette var tydeligvis ikke svaret han ønsket, for han freste rasende og forlot henne der hun satt.

Da mannen nærmet seg utgangen, grep Oliver den urørte drinken sin og reiste seg tidsnok til å støte sammen med fyren. Den dyre whiskyen skvalpet voldsomt i krystallglasset. Med en kjapp vridning på håndleddet sølte Oliver på mannen.

«Hva i helvete?» ropte han og glodde på Oliver.

«Beklager.» Oliver forsøkte å virke oppriktig, men frydet seg over at bøllen fikk smake sin egen medisin.

«Beklager?» ropte mannen og trakk frem et visittkort. «Jeg bryr meg ikke om beklagelser. Du får betale for rensingen.»

«Selvsagt.» Oliver studerte kortet. «Ty Littel. Du hører snart fra meg.»

Med et snerr presset Littel seg forbi Oliver og trampet mot utgangen.

Oliver fulgte mannen med blikket til han forsvant. Deretter gikk han mot baren og kvinnen som satt der stivt og med sammenpressede lepper. Han stilte seg ved siden av henne og skjøv en femtidollarseddel mot bartenderen for å betale parets regning. Han hadde merket seg at Littel ikke betalte før han dro.

«Fyren var en drittsekk», erklærte Oliver. «Du har det bedre uten ham.»

Han ville ikke trenge seg på, og hadde tenkt å gjøre det hederlige og gå. Men så traff det varme, brune blikket hans, og et kort øyeblikk stoppet all tankevirksomhet. Han ble helt forhekset av følelsene som gled over det ovale ansiktet hennes. Sinne. Frykt. Gjenkjennelse. Lettelse. Det skjedde så raskt at Oliver knapt holdt følge. Men det var først da hun brått la lokk på alle følelsene at et fjernt minne demret i bakhodet.

«Kjenner jeg deg?» Spørsmålet ramlet ut av ham.

Han forventet at hun skulle reagere på den typiske sjekkereplikken i en hotellbar. I stedet hevet det venstre øyenbrynet hennes seg.

«Virker jeg kjent?»

«Litt, men jeg klarer ikke å plassere deg. Er du modell?»

Øyevippene blafret, som om hun ikke likte spørsmålet hans. «Akkurat nå så.»

Det gåtefulle svaret vekket nysgjerrigheten hans. «Det ante meg. Jeg er Oliver Lowell.»

Det trakk så vidt i den ene munnviken hennes. «Jeg vet det.»

Ikke rart ettersom han hadde vært en kjent modell før han ble en anerkjent fotograf. «Har jeg fotografert deg?»

Da han ga seg som modell, hadde det virket mest naturlig å bli motefotograf. Han hadde begynt med å ta bilder av lovende modeller, og hadde gjort en så god jobb at han fikk tilbud fra motemagasiner.

Hun ristet på hodet.

«Selvsagt ikke», sa han. «Jeg ville definitivt ha husket deg.»

Det gåtefulle smilet gled raskt over leppene hennes, og fingrene hans sitret. Han lengtet etter å kjærtegne den plettfrie huden for å se om den var så myk og glatt som den virket.

«Så hvor har vi møttes?» spurte han og forsøkte å huske, men ikke overraskende hadde de tidlige tjueårene hans forsvunnet i ruståken.

«Vi gikk sammen på Valentino-vårshowet for åtte år siden.» Hun strøk en hårlokk bak øret. «Det var min første gang på catwalken.»

Sinnet og selvforakten ulmet i Olivers mage. «Og min siste.»

Det var den kvelden bestevennen hans døde av en overdose. En kveld Oliver ikke hadde stilt opp for Carson fordi han hadde vært for opptatt med å ødelegge sitt eget liv.

«Og nå er du på den andre siden av linsen», sa hun, uten å merke den mørke veien tankene hans hadde gått. «Hvordan føles det?»

«Jeg liker å ha kontrollen.» Han overså hånlatteren i bakhodet.

Kontroll var ikke noe han hadde opplevd mye av i oppveksten, som yngstesønn i en mektig familie. Faren hadde presset ham til å bli bedre, for å matche prestasjonene til de eldre tvillingbrødrene Joshua og Jacob, og deretter straffet ham når han ikke levde opp til forventningene.

Han hadde ingen kontroll når faren beordret ham til å gå på Falling Brook private videregående skole og deretter Harvard. Ei heller da han forsøkte å motstå farens kontroll ved å bli med i fotoklubben. Ettersom den eldre broren Joshua var et kunstnertalent, og moren insisterte på at han måtte få følge det, ble Oliver presset til å velge fotball og baseball.

Han hadde heller ikke hatt kontroll på Harvard. Omstendighetene rundt farens forsvinning fikk ham til å utagere. Festing og stoffmisbruk hadde vært et dypdykk i raseriet fordi faren hadde forlatt dem alle.

«Kontroll», mumlet hun. Den bitre tonen gjorde Oliver enda mer fascinert. «Hvordan føles det?»

Kontroll var valg. I terapi hadde han lært at alle reagerte forskjellig på press. Josh hadde valgt ansvarsfullhet. Jacob valgte å trekke seg unna. Olivers flukt hadde vært glemsel. Til rehabiliteringen hadde lært ham andre mestringsteknikker.

«Jeg liker å ha styringen.»

Blikket hennes smalnet. «Det tror jeg gjerne.»

Han tenkte på scenen mellom henne og mannen som dro. «Du burde prøve det.»

«Kanskje det.» Hun snudde seg mot ham. «Hvordan begynner jeg?»

«Du burde starte med å dumpe kjæresten.»

«Altfor sent.» Blikket hennes gikk mot utgangen. «Han har allerede slått opp med meg.»

Oliver nikket tilfreds. «Hans tap er min gevinst.»

Øynene hennes ble store, men hun motsa ham ikke.

«Tidligere sa du at du er modell akkurat nå», fortsatte han, ivrig etter å finne ut mer om henne. «Vurderer du å slutte?»

«Jeg har vært modell siden jeg var ett år. Tjuefem år i bransjen er lenge nok, eller?»

«Jeg aner ikke», innrømte han. «Jeg var bare modell i fem år.»

«Og ga deg på topp», påpekte hun. «Hvorfor det?»

«Man må alltid gi seg med et smell», spøkte han før han ombestemte seg. Denne kvinnen vurderte en stor livsendring og fortjente et bedre svar. «Hvis jeg hadde fortsatt som modell, hadde jeg vært død.»

Hun virket ikke sjokkert. «Det er en forferdelig bransje», sa hun alvorlig. «Hvorfor ønsker så mange seg inn i den?»

«For alle pengene selvsagt», sa han med dyster munterhet.

«Og de korte arbeidsdagene.» Leppene vred seg i noe som lignet et smil.

«Og styrkingen av selvtilliten», la han til, med hundrevis av avslag i tankene.

Hun nikket. «Ingenting er bedre enn å føle seg som et kjøttstykke.»

Begge ble stille et øyeblikk, og Oliver følte seg mer på bølgelengde med henne enn han hadde vært med noen på mange år. Og så oppdaget han at raseriet var borte. Samtalen med denne kvinnen var distraksjonen han trengte.

«Så hvis du ikke skal fortsette som modell, hva vil du gjøre i stedet?»

«Jeg vet ikke», innrømte hun. «Og til jeg har en plan, kan jeg ikke slutte som modell.»

Den samme trangen som fikk ham til å søle en drink på kavaleren hennes og betale drinkregningen deres, feide gjennom ham nå. Han taklet svakhet dårlig og hadde aldri hjulpet noen før. Han ante ikke hvorfor han ønsket det nå, men fra hun kom inn i baren hadde humøret hans blitt bedre, og han ville ikke at distraksjonen skulle ta slutt.

«Kanskje jeg kan hjelpe deg.»

*

Sammi Guzmans hjerte slo så hardt at hun nesten ikke fikk puste. Hun måpte mot Oliver Lowell, forbløffet over hvor raskt tenåringsforelskelsen blomstret opp igjen.

Men var det egentlig overraskende? I trange jeans, en hvit T-skjorte og slitt bomberjakke utstrålte mannen rå mandig karisma og overveldende sex appeal. Hun hadde vært mer enn bare litt ør siden han satte seg ved siden av henne. Nå som det gjennomborende blikket var festet på henne, våknet alle typer ville lyster.

«Hjelpe meg hvordan?» presset hun frem og kunne ikke fatte flaksen sin.

«La meg fotografere deg.»

«Å», ramlet det skuffet ut av henne.

«Å?» gjentok han. En muskel strammet seg i kjeven.

«Det var ikke det jeg forventet å høre. Jeg er smigret over at den talentfulle Oliver Lowell vil fotografere meg, men jeg vil unnslippe modellkarrieren, ikke tiltrekke meg mer av rampelyset.»

Det ble stille lenge mens han funderte over svaret. Hun fiklet med den urørte martinien. Sist hun og Oliver var i samme rom, hadde hun vært sytten, og han hadde ikke visst at hun fantes. I de åtte årene siden, hadde han blitt mer muskuløs og forandret seg fra en egenrådig, pen unggutt med aggressivt blikk og furten munn til en råkjekk fyr med vaktsomme øyne og myndig holdning. En ting som ikke hadde forandret seg, var ryktet om genialiteten hans og det eksplosive temperamentet.

«Dette blir et bilde bare for deg og meg.»

Den gåtefulle erklæringen rørte ved følelsene hennes. Hun forsto ikke interessen hans. I mange måneder etter at de gikk på catwalken sammen, hadde hun forestilt seg en annen type møte med Oliver, hvor de gjennomborende blå øynene ikke så forbi henne, men i stedet ga henne all oppmerksomhet. Hun hadde hengitt seg til romantiske dagdrømmer hvor han overøste henne med hete kyss.

Noe sånt kunne selvsagt aldri ha skjedd. Selv om Oliver hadde vært interessert i henne, var Sammis frihet begrenset av moren. Pulsen slo raskere. Celeste ville ikke gi slipp på datteren, men Sammi var ikke noe barn lenger.

«Er dette din versjon av ’bli med hjem og se på frimerkesamlingen min’?» spurte hun og krympet seg over den tafatte kommentaren.

Han hevet det venstre øyenbrynet.

«Nei», sa han, og noe hett og urolig gnistret i blikket hans. «Det er et oppriktig tilbud.»

«Så dette er ikke en utspekulert sjekkereplikk?»

Han blunket. Den overraskede reaksjonen tilsa at hun hadde feiltolket invitasjonen. Kinnene hennes ble hete. Hva måtte han tro om henne? Først hadde han sett henne utskjelt og forlatt av Ty. Nå misforsto hun tilbudet hans om hjelp.

«Kanskje jeg skulle forklare hva jeg snakker om.»

«Det ville være fint», mumlet hun.

«Da jeg ga meg som modell, vendte jeg tilbake til det jeg elsket på videregående.» Ansiktet hans var uttrykksløst da han snakket om fortiden. «Først begynte jeg med det som var kjent for meg, men å være motefotograf var nesten like kjedelig som å være modell. Men jeg måtte jo spise, så jeg tok de jobbene jeg fikk. For å spe på inntekten, hjalp jeg også lovende modeller med porteføljene deres. Det var under en slik portrettfotografering at jeg oppdaget hva jeg virkelig elsker. Og de bildene gjorde at arbeidet mitt ble lagt merke til. Plutselig var jeg ettertraktet, med tilbud fra motemagasiner om å fotografere kjendiser og andre berømtheter.»

Oliver stoppet opp og ristet av seg fortiden. Han trakk hånden gjennom håret og virket brått yngre enn sine trettito år.

«Selv om berømtheter er vant til å bli fotografert, bærer de sine offentlige personligheter som en maske. Jeg ble interessert i hva som var drivkraften deres.»

«Og fant du det ut?»

«Det tok ofte lang tid. Jeg tok tusenvis av bilder på en økt og slet dem nesten ut. Det er vanskelig å opprettholde fasaden når hodet blir slitent.» Han så ut til å være langt borte. «Bildene jeg tok rett etter at vi ga oss for dagen, var ofte de mest fascinerende bildene. Men de var kun for meg og dem jeg fotograferte.»

Den dype stemmen hadde trukket henne inn i fortellingen hans, og hun hadde lent seg forover. Sjokkert over at hun hadde senket forsvarsverkene sine, rettet Sammi seg opp.

«Så du viste dem bildene?»

«Jeg skriver ut et, gjerne et som fanger essensen og den sanne naturen deres, og sender dem det.» Oliver virket like likegyldig som om han snakket om været. «De avgjør selv hva de vil gjøre med bildet.»

Sammi skalv. Hun hadde tilbrakt et helt liv foran kamera og alltid skjult følelsene sine. Hun hadde bare vist det kunden ønsket og aldri sett et bilde av seg selv som var i nærheten av å avsløre alt hun var.

Hva ville Oliver Lowell blottlegge?

«At dine mest sårbare sider skal fotograferes …» Sammi grøsset. «Høres skremmende ut.»

Han nikket. «For noen kan det være det.»

Sammi syntes det hørtes arrogant ut. En oppvekst i en velstående familie hadde sikkert gjort ham likegyldig til hva andre slet med. Oppfatningen hennes av Oliver forandret seg stadig. Først hadde hun vært henrykt fordi tenåringsforelskelsen endelig la merke til henne, men hun oppdaget raskt at han hadde flere lag enn hun hadde forestilt seg.

«Så hva sier du?» Han brøt inn i tankene hennes.

«Angående?»

«Å la meg ta bilde av deg.»

Sammi tenkte på det som ventet når hun dro hjem til leiligheten hun delte med moren. Når hun fortalte at Ty hadde slått opp med henne, ville hun garantert få en lang skjennepreken. Celeste var oppslukt av økonomisk sikkerhet og så datterens forhold til en vellykket markedsføringsleder som noe positivt. Hadde det ikke vært for moren, hadde Sammi avsluttet forholdet til Ty lenge før han ble så uforskammet.

«Jeg vet ikke», sa hun, men hadde allerede bestemt seg.

«Du kan stole på meg.»

Og brått og sjokkerende innså Sammi at hun gjorde det. «Det slo meg at jeg antakeligvis ikke har råd til dette. Hva tar du egentlig for private portrettfotograferinger?»

«Vanligvis hundre tusen dollar.»

«Seriøst?» Hun måpte. «Ikke misforstå, men hvorfor er folk villig til å betale så mye?»

«Konfidensialitet», sa han likefrem. «Jeg viser dem noe som ingen andre har klart å fotografere før. Noe de kanskje ikke ønsker at verden skal se.» Selvsikkerheten hans summet som en strømførende ledning. Hvis du kom for nært, kunne det være dødelig. «De betaler for integriteten min. Ingen bilder jeg tar av dem vil noensinne bli offentliggjort med mindre de velger å publisere dem.»

Hun pustet tungt ut. «Jeg har ikke hundre tusen dollar å gi deg.»

«Det forventet jeg heller ikke.» Han gestikulerte mot vesken hennes. «Hvor mye penger har du?»

«La meg se.» Sammi trakk frem lommeboken. «Tjuetre dollar.» Hun viftet med sedlene.

Oliver grep sedlene og stakk dem i jakkelommen sin. «Da tar jeg bildet ditt for tjuetre dollar.»

«Fotografer tar hundrevis av bilder for det ene perfekte», sa hun, og måtte protestere selv om hun visste at han gjorde henne en tjeneste. Da han snakket om å fange essensen til dem han fotograferte, hadde hun vært både fascinert og skeptisk. Folk flest voktet sine egentlige jeg vel, og avslørte sjelden de dypeste hemmelighetene sine, og i hvert fall ikke for et kamera. «Skal du ta det på ett forsøk?»

«Utfordrer du evnene mine som fotograf?»

Hun begynte å forstå. Dette var spillet han spilte. Utfordringen han ga seg selv med hver nye klient. Det var ikke nok for ham å ta praktfulle bilder for motemagasinene. Han måtte gjøre noe som beviste at han var en mester innen sitt felt.

De flyttet seg til en behagelig sofa, hvor Oliver bestilte en rekke småretter og sodavann til seg selv. Sammi gjorde det samme fordi hun ville holde hodet klart. Mens de spiste, fortalte Oliver om kjendisene han hadde fotografert, og Sammi beskrev modellerfaringene sine i utlandet.

Han fulgte helt oppslukt med.

«Hva er det?» sa hun, både fascinert og skremt av det nysgjerrige blikket.

Forestilte hun seg bare at noe foregikk mellom dem? Hun trodde ikke lenger at han hadde kontaktet henne for å få henne til sengs. Den mystiske oppførselen gjorde ham umulig å lese, men det gjorde ham bare mer tiltrekkende. Hun ville være alene med ham, gi seg hen til kyssene og la kroppen ta kontroll for en gangs skyld.

Noe måtte vises på ansiktet hennes, for han lente seg forover og hvisket. «Jeg synes du er fascinerende.»

Den kommentaren … innrømmelsen … eller kanskje var det beundringen i stemmen hans som satte henne i brann. Pusten hans mot kinnet gjorde henne ør, og hun grep jakkeermet hans for støtte. Det var rett før hun vendte på hodet for å møte leppene hans, da han trakk seg unna. Skuffelsen skjøt gjennom henne, men så reiste Oliver seg og rakte frem hånden.

«La oss stikke herfra.»

«Hvor da?» Hun lot ham trekke henne på føttene.

«Du betalte meg for et bilde.» Den dype stemmen rumlet gjennom henne. «Det er på tide at jeg leverer.»

Ingen av dem sa noe da de forlot hotellet og ruslet nedover fortauet. Sammi stakk hendene dypt i jakkelommene og motsto trangen til å gripe armen hans.

Han geleidet henne til en bygning flere kvartaler unna hotellet. I heisen opp steg Sammis nervøsitet voldsomt. Innen heisdørene åpnet seg i åttende etasje, overgikk angsten fullstendig den febrilske tiltrekningen som fikk henne til å følge Oliver Lowell til SoHo-loftsleiligheten hans. Men allikevel flyktet hun ikke da han låste opp døren og gestikulerte at hun skulle gå inn. I stedet skjulte hun usikkerheten bak et høflig, innøvd smil og gikk inn.

Hundre og førti kvadratmeter med åpent loft møtte henne. Det lignet alle fotostudioer hun hadde jobbet i. Blikket hennes gled over mursteinsveggene med store vinduer, kritthvite vegger og glinsende tregulv. De eneste møblene var et par sofaer og noen arbeidsbord, i tillegg til datamaskiner, lysutstyr og en hvit skjerm.

Sammi pustet ut spenningen hun ikke hadde merket at hun bar på. «Dette er studioet ditt», sa hun overrasket, og samtidig skuffet.

«Forventet du noe annet?» Han hevet et sexy øyenbryn, og hjertet hennes slo raskere.

«Jeg trodde at du bodde her.»

«Jeg gjør det. I overetasjen.» Han nikket mot en trapp til venstre. «Vil du ha en omvisning?»

Tilbudet forbløffet henne. Med tanke på hvor lite av privatlivet hans som var kjent, antok hun at han voktet det vel. Burde hun føle seg beæret fordi han ville gi henne et glimt? Men til hvilken pris?

«Kanskje senere.»

Hun snudde seg, la vesken sin på et bord like ved og trakk av seg jakken mens hun forsøkte å forstå de motstridende følelsene.

«Jeg kan se at tankene dine raser», sa Oliver. «Men jeg aner ikke hva du tenker.»

At jeg er virkelig ute på dypt vann med deg.

Sammi skalv da han ruslet mot arbeidsbordet med kameraene.  Hva ville han se? Hva ville hun avsløre av seg selv? Det indre kaoset? Fiaskoene? Hele livet hadde hun tatt det for gitt at hun var vakker. Når han åpnet psyken hennes og blottla sjelen, ville hun være stygg? Hva kunne være mer skremmende?

Hun kjempet mot trangen til å gni seg over gåsehuden på armene. «Hvor vil du ha meg?» Hun måtte få det overstått før motet sviktet.

«Hvor slapper du mest av?»

Hun nølte ikke før hun gikk mot den hvite skjermen. Etter tjuefem år var det ingen steder hun følte seg mer hjemme enn på settet. Her ble hun nabojenta, en forførerske, en forelsket kvinne, en filledukke, en kriger, en fri sjel, en korsfarer. Eller utallige andre inkarnasjoner. Midt på vendte hun seg mot Oliver. Han betraktet henne, med den høyre hånden på et kamera.

«Hvordan får du folk til å åpne seg så du kan fotografere dem blottlagt inn til sjelen?»

«Det er forskjellig for hver person. Nøkkelen er å finne triggeren som får forsvarsverkene deres til å falle.»

«Hvordan får du det til å skje?» Sammi nølte aldri når hun ble bedt om å posere naken, men tanken på å blottlegge sitt innerste landskap gjorde henne svimmel av frykt. «Hvordan bryter du ned murene deres?»

«Før noen fotograferes, gjør jeg masse forundersøkelser rundt dem.»

«Hva slags forundersøkelser?»

«Bakgrunnsundersøkelser om det private og profesjonelle livet deres.»

Sammi skalv da hun tenkte på hva det kompliserte forholdet til moren avslørte om henne. «Du vet sikkert nøyaktig hva du skal si for å hente frem alle slags negative følelser.»

Da ansiktet hans ble hardt, forsto hun at hun hadde sagt noe galt.

«Jeg prøver ikke å såre noen», sa han lavmælt, men klarte ikke helt å skjule de sterke følelsene. «Fotograferingen er ikke vellykket hvis klienten er misfornøyd.»

«Selvsagt», mumlet Sammi. «Så hvordan bruker du informasjonen du samler inn?»

«Jeg stiller spørsmål, får dem til å snakke om viktige øyeblikk i livet.»

«Hva ville du spurt meg om?»

Overrasket så hun ham forlate bordet tomhendt. «Hvorfor vil du gjøre dette?»

«Jeg vil se det du ser, når du ser på meg.»

Han ble tydelig overrasket.

«Hvorfor bryr du deg om hva jeg ser?»

«Fordi du får meg til å føle meg …»

Hun gikk mot ham, begjæret overgikk all sunn fornuft. Hun hadde vært sammen med Ty i seks måneder, men aldri ligget med ham. Men i kveld hadde hun blitt med en vilt fremmed hjem og bevist at hun ikke var den frigide tispa han hadde beskyldt henne for å være.

«Hva får jeg deg til å føle?» spurte Oliver. De blå øynene ble mer sultne.

Begjæret sydet i underlivet da hun stakk fingrene innunder bomberjakken hans. Hun fulgte de harde musklene på brystkassen og overarmene og strøk jakken av skuldrene hans så den falt mot gulvet.

Han grep henne om hoftene og trakk henne bestemt mot den harde kroppen sin. En het verking blomstret mellom lårene da underlivet traff hans. Den harde ereksjonen støtte mot henne da Olivers lepper strøk henne over halsen. Med et stønn la hun hodet til side og presset brystene mot den harde brystkassen. Sammi hadde trodd at hun skulle føle nervøsitet eller tvil, men hun kjente bare en forlokkende sitrende forventning.

«Den omvisningen du tilbød meg tidligere», sa hun og stakk en hånd under kanten på T-skjorten hans så hun kunne stryke fingrene over den myke huden. «Jeg er klar for den nå.»

